बॉम्बे हाईकोर्ट ने केस खारिज किया, जस्टिस डांगरे ने कहा- मामले में प्रोसीडिंग जारी रखना अन्याय होगा
Salman Khan Acquitted In Journalist Assault Case. Follow Bombay High Court Verdict Latest News Updates On Dainik Bhaskar (दैनिक भास्कर)
पत्रकार मारपीट मामले में बॉम्बे हाईकोर्ट ने सलमान खान और उनके बॉडीगार्ड को बड़ी राहत दी है। 2019 में एक्टर के खिलाफ दर्ज हुए एक मामले को कोर्ट ने खारिज कर दिया है और उन्हें सभी आरोपों से बरी कर दिया गया है।
न्यायलय ने कहा है कि ज्यूडिशियल प्रोसेस केवल इसलिए बे-मतलब हैरेसमेंट का जरिया नहीं होना चाहिए, क्योंकि आरोपी एक सेलिब्रिटी है। दरअसल, 2019 में पत्रकार अशोक पांडे ने सलमान खान और उनके बॉडीगार्ड नवाज शेख के खिलाफ डराने-धमकाने और मारपीट करने का आरोप लगाया था, जिसके तहत लोअर कोर्ट में मामला दर्ज किया गया था।
हाईकोर्ट ने सलमान पर लगे आरोपों को खारिज किया 
ईटाइम्स की रिपोर्ट्स के मुताबिक, बॉम्बे हाईकोर्ट की जस्टिस डांगरे ने 30 मार्च को सलमान और उनके बॉडीगार्ड नवाज की दायर एप्लिकेशन को एक्सेप्ट कर लिया और लोअर कोर्ट की तरफ से जारी की गई कार्यवाही और समन को भी रद्द कर दिया था।
कार्यवाही जारी रखना याचिकाकर्ता के खिलाफ अन्याय होगा- जस्टिस भारती डांगरे
जस्टिस डांगरे ने सुनवाई में कहा कि एक ऐसा मामला था, जहां आवेदक(सलमान खान और नवाज) के खिलाफ प्रोसिडिंग्स जारी करना और कार्यवाही जारी रखना लीगल प्रोसेस का दुरुपयोग होगा। जस्टिस भारती डांगरे ने कहा- ‘सब्सटेंशियल जस्टिस के लिए मैं विवादित आदेश को रद्द करना समझती हूं। आवेदकों के खिलाफ किसी भी कार्यवाही को जारी रखना उनके साथ अन्याय होगा।
साइक्लिंग के समय जर्नलिस्ट ने शूट किया था वीडियो
मामला चार साल पुराना है। सलमान अक्सर साइक्लिंग करने के लिए मुंबई की सड़कों पर निकलते हैं। उनके पीछे-पीछे पर्सनल बॉडीगार्ड्स भी दौड़ते हैं। 24 अप्रैल, 2019 को जब वो साइक्लिंग कर रहे थे तभी जर्नलिस्ट अशोक पांडे ने उनका वीडियो शूट करने की कोशिश की।
अशोक पांडे का कहना था कि उन्होंने इसके लिए सलमान की सिक्योरिटी से परमिशन भी ली थी। हालांकि जब उन्होंने वीडियो शूट करने की कोशिश की तो कथित तौर पर उनके साथ बदसलूकी की गई।
सलमान पर आईपीसी की धारा 504 और 506 के तहत केस दर्ज हुआ था
अशोक पांडे अपनी शिकायत लेकर पुलिस स्टेशन पहुंचे थे। वहां पुलिस ने उनकी शिकायत लेने से ये कहते हुए मना कर दिया कि ये कोई क्राइम नहीं है। तब अशोक ने कोर्ट का रुख किया। उन्होंने अंधेरी मजिस्ट्रेट के सामने अपनी समस्या रखी। बाद में सलमान पर आईपीसी की धारा 504 और 506 के तहत केस दर्ज किया गया।
2022 में सलमान ने हाईकोर्ट का रुख किया
मजिस्ट्रेट अदालत ने मार्च 2022 में सलमान खान और उनके बॉडीगार्ड के खिलाफ समन जारी किया ता, जिसमें 5 अप्रैल 2022 को पेश होने का निर्देश दिया गया था।
यह आदेश पत्रकार अशोक पांडे की शिकायत पर पारित किया गया था, जिसमें आरोप लगाया था कि सलमान खान और उनके बॉडीगार्ड ने उसके साथ मारपीट की थी और उसे धमकी दी थी। सलमान ने समन को चुनौती देते हुए HC का रुख किया। 5 अप्रैल 2022 को कोर्ट ने समन पर रोक लगा दी थी।